b'\n_START_ARTICLE_\nZastava M48\n_START_SECTION_\nOpis\n_START_PARAGRAPH_\nM48 je repetirna ve\xc4\x8dstrelna pu\xc5\xa1ka s kapaciteto 5 nabojev 7,92x57 Mauser. Polni se lahko posami\xc4\x8dno, ali pa z uporabo Mauserjevih okvir\xc4\x8dkov. Merki so mehanski, z razponom od 200 do 2000 m._NEWLINE_Na M48 zgornji del lesa (kopi\xc5\xa1\xc4\x8dek) sega od prednjega obro\xc4\x8dka mimo mehanskih merkov do zaklepi\xc5\xa1\xc4\x8da za razliko od nem\xc5\xa1ke mavzerice Karabiner 98k, kjer sega le do mehanskih merkov; tako ju lahko hitro lo\xc4\x8dimo.\n_START_SECTION_\nBajonet\n_START_PARAGRAPH_\nNa pu\xc5\xa1ko je mogo\xc4\x8de nasaditi bajonet tipa M24/48, ki je prav tako kompatibilen s pu\xc5\xa1ko Mauser M24.\n_START_SECTION_\nDaljnogled\n_START_PARAGRAPH_\nOstrostrelne pu\xc5\xa1ke Mosin-Nagant M91/30 (te so v Jugoslavijo prispele \xc5\xa1e med drugo svetovno vojno) so posku\xc5\xa1ali nadomestiti z M48. Izdelanih je bilo nekaj prototipov ostrostrelnih pu\xc5\xa1k M48 s kopijo ruskega daljnogleda "PU", imenovanega TOS M52 (izdelovali so ga v Tovarni opti\xc4\x8dnih sredstev v Ljubljani), a ti niso pre\xc5\xa1li v uporabo JNA. Daljnogled je bil montiran na levo stran tako, da je onemogo\xc4\x8dal polnenje s 5-strelnim okvir\xc4\x8dkom, zato je bilo potrebno polniti vsak naboj posebej. Ostrostrelno pu\xc5\xa1ko Mosin-Nagant M91/30, ki je bila do takrat v uporabi je komaj leta 1969 nadomestila pu\xc5\xa1ka Zastava M69.'